**Ministru kabineta noteikuma projekta**

### **“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk – projekts) mērķis ir:  1) noteikt tiesības Valsts policijai un Valsts robežsardzei būt par verifikācijas iestādi Eiropas Savienības digitālā Covid-19 sertifikāta izdošanas, verifikācijas un akceptēšanas jautājumos;  2) noteikt epidemioloģiskās drošības prasības, lai publiskos pasākumos klātienē varētu piedalīties un pakalpojumu saņemšanu klātienē varētu saņemt arī personas, kas nav vakcinētas pret Covid-19, vai atveseļojušās, bet kuras veikušas atbilstošu Covid-19 testu, kā arī šīs personas pavadošie bērni, kas jaunāki par 12 gadiem bez vakcinācijas, pārslimošanas vai testēšanās sertifikātiem. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Veselības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. 2021.gada 17.martā Eiropas Komisijas publicētais Eiropas Parlamenta un Padomes Regulas priekšlikums par sadarbspējīgu vakcinācijas, testēšanas un pārslimošanas sertifikātu izdošanas, verifikācijas un akceptēšanas satvaru nolūkā atvieglot brīvu pārvietošanos Covid-19 pandēmijas laikā (digitālais zaļais sertifikāts) 9turpmāk – regulas priekšlikums) ir izstrādāts, lai atvieglotu brīvu pārvietošanos Covid-19 pandēmijas laikā, izmantojot vakcinācijas, testēšanas vai pārslimošanas sertifikātus. Kā to paredz regulas priekšlikuma preambulas 8. paragrāfs, lai sertifikātus varētu sekmīgi izmantot pārrobežu kontekstā, pilsoņiem izmantojot savas tiesības brīvi pārvietoties, ir jānodrošina, ka šādi sertifikāti ir pilnībā sadarbspējīgi, droši un verificējami. Regulas vajadzībām persondatus var nosūtīt /ar tiem apmainīties pāri robežām vienīgi nolūkā iegūt informāciju, kas vajadzīga, lai apstiprinātu un verificētu sertifikāta turētāja vakcinācijas, testēšanas vai pārslimošanas statusu. Proti, šai informācijai būtu jāļauj verificēt sertifikāta autentiskumu. Atbilstoši regulas priekšlikuma 9.panta 3.punktam sertifikātos iekļautos persondatus nolūkā apstiprināt un verificēt sertifikāta turētāja vakcinācijas, testēšanas vai pārslimošanas statusu apstrādā galamērķa dalībvalsts kompetentās iestādes vai pārrobežu pasažieru pārvadājumu pakalpojumu sniedzēji, kam saskaņā ar valsts tiesību aktiem Covid-19 pandēmijas laikā ir jāīsteno konkrēti sabiedrības veselības pasākumi. Īstenojot minēto normu, Valsts policija un Valsts robežsardze ir noteiktas par verifikācijas iestādēm regulas priekšlikuma 9.panta 3.punkta izpratnē, ņemot vērā to, ka minētās iestādes atbilstoši spēkā esošajam regulējumam jau pašlaik pārbauda ieceļojošo personu Covid-19 testa, kā arī attiecīgo paredzēto apliecinājumu esamību.  2.Šobrīd dalībai publiskos pasākumos klātienē un pakalpojumu saņemšanai klātienē *Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai”* (turpmāk – noteikumi Nr.360) ir noteikti dažādi izņēmumi personām, kas ir vakcinētas pret Covid-19 un personām, kas pārslimojušas Covid-19, jo šīs personas ir pasargātas no inficēšanās ar Covid-19. Tomēr joprojām nav pietiekama sabiedrības vakcinācijas aptvere, lai būtu iespējams organizēt pasākumus tieši nevakcinētiem cilvēkiem. Tādēļ ņemot vērā to, ka Covid-19 testēšana pirms pasākuma ir papildus drošības līdzeklis Covid-19 izplatības ierobežošanai tiek izstrādāti papildus nosacījumi pasākumu organizēšanai un saimniecisko pakalpojumu saņemšanai personām, kas veikušas Covid-19 testu.  3.Izvērtējot epidemioloģiskās drošības situāciju, tika analizēti nosacījumi pie kādiem publiskos pasākumos klātienē varētu piedalīties un pakalpojumu saņemšanu klātienē varētu saņemt arī personas, kas nav vakcinētas pret Covid-19, vai atveseļojušās, bet ir veikušas Covid-19 testu pirms pasākuma vai pakalpojuma saņemšanas. Šo personu pavadošie bērni, kas jaunāki par 12 gadiem varēs piedalīties pasākumus un saņemt pakalpojumu kopā ar vecākiem neveicot testu. Tā kā bērniem no 12 līdz 16 gadu vecuma vakcinācija tikai šobrīd ir uzsākta, Covid-19 tests bērniem šim nolūkam tiks apmaksāts no valsts budžeta līdzekļiem, pārējām personām, kam ir iespēja vakcinēties ar valsts apmaksātām vakcīnām, tests būs jāpamaksā no saviem līdzekļiem.  Kamēr sabiedrībā nav sasniegta kolektīvā imunitāte, nevakcinētai personai pastāv ļoti augsts risks inficēties ar Covid-19.  Nosakot pienākumu personai veikt testēšanu uz Covid-19 un uzrādīt negatīvu testa rezultātu, būtu iespējams pieļaut izņēmumus arī nevakcinētām personām. Tomēr testēšana uz Covid-19 negarantē to, ka persona jebkurā brīdī nevar kļūt infekcioza un radīt inficēšanās risku apkārtējiem. Tāpat Covid-19 tests nav uzskatāms par alternatīvu vakcinācijai. Tādēļ, kamēr nav sasniegta pietiekama sabiedrības vakcinācijas aptvere, ir nepieciešams ievērot piesardzības un drošības pasākumus, lai gan nevakcinētas personas, gan vakcinētas vai pārslimojušas personas varētu vienlaicīgi apmeklēt publiskus pasākumus un saņemt pakalpojumus.  Projekts paredz:  1. papildināt noteikumu Nr.360 38.25 punkta prasības un noteikt tiesības Valsts policijai un Valsts robežsardzei būt par verifikācijas iestādi Eiropas Savienības digitālā Covid-19 sertifikāta izdošanas, verifikācijas un akceptēšanas jautājumos;  2. papildināt noteikumus Nr.360 ar jauniem izņēmumiem – iespēju piedalīties **publiskos pasākumos klātienē un saņemt publiskus pakalpojumus klātienē** **arī tām personām, kas 48 stundas pirms pasākuma vai pakalpojuma saņemšanas ir veikušas SARS-CoV-2 RNS PĶR testu vai sešas stundas pirms pasākuma vai pakalpojuma saņemšanas ir veikušas Covid-19 ātro antigēna testu (ĀAT) un tas ir negatīvs**.  Šādos gadījumos būtu izmantojams ātrā antigēna tests, kas minēts ES Covid-19 ātro antigēna testu kopīgajā un atjauninātajā sarakstā[[1]](#footnote-2), kurš izveidots, pamatojoties uz Padomes Ieteikumu 2021/C 24/0121 .  Lai gan arī vakcinēta persona var inficēties, tests nedod tādu garantiju, kā vakcinēšanās, jo vakcinēšanās gadījumā inficēšanās risks samazinās 47reizes, salīdzinot ar testēšanos. Testētā persona var inficēties jebkurā brīdī pēc testēšanās, kā arī pastāv mazāka, bet iespēja, ka nevakcinēta persona var inficēties no vakcinētas personas.  SARS-CoV-2 RNS PĶR tests ir jutīgāks un spēj uzrādīt inficēšanos ar vīrusu agrīnākā stadijā, kad vēl nav infekcijas pazīmju, tādēļ ar PĶR testu inficētās personas var izkontrolēt vismaz 48h periodā. Savukārt ĀAT ir mazāk jutīgs un identificē vīrusu, kad cilvēka organismā ir augstāka vīrusa slodze un personas infekciozā fāze ir tuvāk, tādēļ šī testa rezultātus var izmantot īsāku laika periodu – sešas stundas. Tādēļ ĀAT tests jāveic iespējami tuvāk pasākuma vai pakalpojuma sākumam.  Ja pasākumā piedalās gan vakcinētas, gan nevakcinētas personas, pastāv lielāka iespēja vīrusa pārnešanai un cirkulācijai, tādēļ drošības prasībām šādos pasākumos ir jābūt stingrākām, nekā pasākumos, kuros piedalās tikai vakcinētas un pārslimojušas personas. Šiem pasākumiem un pakalpojumiem bez Covid-19 testa veikšanas paredzētas arī šādas piesardzības un drošības prasības:  - nodrošināt pietiekami efektīvu kontroli, lai izvērtētu vakcinācijas, atveseļošanās vai testa veikšanas faktu;  - pasākuma norises vai saimnieciskā pakalpojuma sniegšanas vietā telpās un teritorijā, nevar atrasties apmeklētāji, kas neatbilst vakcinācijas, atveseļošanās vai testa veikšanas prasībām, bet ja tā ir, tad pasākuma vai pakalpojuma sniegšanas laikā jāievēro visas noteiktās epidemioloģiskās drošības prasības;  - visas personas, kas atrodas pasākuma norises vai pakalpojuma sniegšanās vietā, lieto mutes un deguna aizsegus;  - apmeklētajiem tiek nodrošinātas fiksētas personalizētas sēdvietas;  -distances ievērošana, tai skaitā starp sēdvietām un skatītāju plūsmas nodalīšana;  - pasākumi iekštelpās nav garāki par 4h, un pasākumos iekštelpās, kas garāki par 2h tiek nodrošināts vismaz 15 min ilgs pārtraukums vēdināšanai,  -iekštelpu pasākumā var maksimāli piedalīties 300 personas, bet ārtelpu pasākumā 500 personas.  Šādos gadījumos publiska pasākuma organizētājam vai pakalpojuma sniedzējam ir tiesības pārliecināties par viesu vai apmeklētāju atbilstību vakcinētas personas, pārslimojušas personas, vai testētas personas statusam. Tādēļ publiska pasākuma organizētājam vai pakalpojuma sniedzējam ir tiesības pieprasīt personām uzrādīt apliecinājumu par atbilstību vakcinētas, Covid-19 pārslimojušas, vai testētas personas statusam.  Tāpat Noteikumi Nr.360 jau nosaka, ka Covid-19 testa sertifikāta derīguma termiņš beidzas, kad pēc analīžu nodošanas Covid-19 testa veikšanai pagājušas vairāk kā 48 stundas, ja veikts Covid-19 tests, nosakot SARS-CoV-2 vīrusa RNS, vai vairāk kā 6 stundas, ja veikts SARS-CoV-2 ātrais antigēna tests. |
| 3. | Projekta izstrādē iesaistītās institūcijas un publiskas personas kapitālsabiedrības | Projektu izstrādāja Veselības ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Visi Latvijas iedzīvotāji, ieceļotāji. |
| 2. | Tiesiskā regulējuma ietekme uz tautsaimniecību un administratīvo slogu | Projektam būs pozitīva ietekme uz tautsaimniecību epidemioloģiskās drošības ierobežojumu mazināšanas dēļ. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekta tiesiskais regulējums atbilstības izmaksas neietekmē. |
| 5. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Ņemot vērā to, ka projekts tiek virzīts steidzamības kārtībā, sabiedrības iesaiste projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Veselības ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekta izpilde notiks esošo pārvaldes funkciju ietvaros. Projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav. |

Veselības ministrs D.Pavļuts

Vizē:

Valsts sekretāre I. Dreika

1. EU health preparedness: A common list of COVID-19 rapid antigen tests, including those of which their test results are mutually recognised, and a common standardised set of data to be included in COVID-19 test result certificates. Agreed by the Health Security Committee. European Commission. Pieejams: https://ec.europa.eu/health/sites/default/files/preparedness\_response/docs/covid-19\_rat\_common-list\_en.pdf [↑](#footnote-ref-2)